Ma oor oorlede seun se verjaarsdag: ‘Hy sou ŉ tiener word’Cyle Welgemoed en sy beste vriend, Janco. Foto: Verskaf “Hy was altyd op en wakker en aan die gang. Besig. Hy het altyd iets gehad om te doen,” vertel Lynette Welgemoed. Sy lag hartseer. “Hy het ŉ besige en vrolike lewe gelei.” Welgemoed se opgeruimde seun, Cyle, sou volgende week 13 jaar oud word. “Hy sou ŉ tiener word. Dit sal die eerste keer wees dat ons sy verjaardag vier sonder hom,” vertel sy ma. Cyle het in November verlede jaar in ŉ motorfietsongeluk op sy gesin se tuisdorp, Despatch in die Oos-Kaap, gesterf. Maroela Media het vroeër berig Cyle en sy vriend Janco het die dag van sy dood oudergewoonte in die bos naby sy ouerhuis gaan motorfiets ry. Hy het pas ’n nuwe motorfiets gekry en die twee boesemvriende het ’n draai gaan ry, teruggegaan huis toe om te eet en toe weer in die pad geval. Welgemoed het kort daarna ’n harde slag gehoor, waarna die maat uit die bos gery gekom het. “Tannie, kom help! Cyle het deur ŉ muur gery,” was sy woorde. Die seuns het in Azalia-park in die dorp rondgerits toe Cyle se motorfiets skielik versnel en deur die muur gebars het. ’n Nadoodse ondersoek het later gewys hy is op slag dood nadat hy sy nek gebreek het. Dit is by dié park waar die gesin op Cyle se verjaardag op 4 Julie gaan bymekaarkom om saam met talle van hulle getroue steunpilare, die jong seun te onthou. Ander inwoners is welkom om van 18:30 (vir 19:00) daar by hulle aan te sluit. “Al is hy nie meer by ons nie, kan ons nog steeds sy 13de verjaardag vier,” het Welgemoed aan Maroela Media gesê. Talle mense sal op dié spesiale dag met motorfietse by die park bymekaarkom, omdat motorfietse een van Cyle se groot liefdes was. Daar sal ook ballonne, kerse en já, ŉ koek wees. “Hy sou koek wou gehad het,” verduidelik sy ma. Cyle se ma, pa en jonger sussie hoop dat wanneer hulle eendag terugkyk, dié verjaardagviering ŉ mate van vertroosting sal bring. “Sy verjaarsdag gaan ŉ dag van trane, maar ook vreugde wees,” sê Welgemoed. Hoewel Welgemoed gesels oor die viering van haar kind se lewe, is dit duidelik dat die laaste sewe maande sy tol op die gesin geëis het. “Om eerlik te wees, dit voel nog nie werklik nie. Dit voel of hy net met vakansie is en of hy gaan terugkom. Wanneer die werklikheid jou wél tref, gaan dit nie goed nie. ŉ Ouer kan dit nie hanteer nie. Die een oomblik cope jy en die ander oomblik nie. “Die tyd vlieg. “Deesdae staan ek soggens op en ek maak reg vir net een kind.”